16/11/2021 | Administración LocalMunicipal
Ribeira
Convocatoria para pago de depósito previo e levantamento de actas previas á ocupación dos bens afectados pola expropiación do sendeiro do rego Pedrín

No Diario Oficial de Galicia número 208 do día 28 de outubro de 2021, publicouse o Decreto 144/2021, do 14 de outubro, polo que se declara a urxente ocupación, para efectos de expropiación forzosa, dos bens e dereitos necesarios para a realización das obras do proxecto denominado “Proxecto de acondicionamento de sendeiro no rego Pedrín e recuperación do seu contorno no Concello de Ribeira”, no termo municipal de Ribeira (A Coruña). Polo exposto, e en aplicación do artigo 52 da Lei de Expropiación Forzosa, do 16 de decembro de 1954, por Decreto da Alcaldía de data 10/11/2021, resolveuse convocar aos titulares dos bens e dereitos afectados polo citado procedemento expropiatorio, para proceder a efectuar o pagamento do importe correspondente ao depósito previo á ocupación e aos prexuízos pola rápida ocupación, así como ao levantamento das correspondentes actas previas á ocupación no departamento de secretaria e servizos xerais da Casa Consistorial do Concello de Ribeira, segundo o calendario e o horario que se sinala no cadro referido a continuación. No citado acto, comunicarase aos titulares dos bens e dereitos afectados sinalados, os importes do depósito previo, e no seu caso, do mutuo acordo. O pagamento efectuarase polo pagador deste Concello aos que figuren como donos da cousa ou titulares do dereito expropiado, non admitíndose representación senón por medio de poder debidamente autorizado (notarial, xudicial ou do consulado), xa sexa xeral ou particular para este caso, debendo achegar a documentación necesaria para acreditar a sucesión en caso de figurar o terreo a nome de herdeiros (testamento, certificado de defunción e certificado de últimas vontades); e que deberán identificarse con Documento Nacional de Identidade. Así mesmo, comunícaselle aos propietarios que deberán comparecer ao acto achegando as escrituras de propiedade das fincas. No suposto de non comparecer ou non poder efectuar o pagamento aos titulares, procederase á consignación do importe na Caixa Xeral de Depósitos. Coincidindo co acto do pagamento, procederase ao levantamento da acta de ocupación correspondente. O pagamento ou depósito do importe da valoración establecida producirá os efectos previstos nos números 6, 7, e 8 do artigo 52 da Lei de Expropiación Forzosa, sen prexuízo de que continúe a tramitación do procedemento para a definitiva fixación do xusto prezo. En cumprimento do establecido no artigo 56.2 do Regulamento de expropiación forzosa, indícase aos interesados que ata o momento do levantamento da acta previa, poderán formular por escrito alegacións ante este Concello para os únicos efectos de emendar posibles erros que se producisen con relación aos bens e dereitos afectados pola urxente ocupación. Este anuncio serve de notificación para as posibles notificacións infrutuosas, ao abeiro do artigo 44 da Lei 39/2015, do 01 de outubro, do procedemento administrativo común das administracións públicas. En Ribeira, a 10 de novembro de 2021. O alcalde, Manuel Ruiz Rivas.